פירוש נוסף ערך זה עוסק בשיר של מוניקה סקס. אם התכוונתם לשיר של איזי, ראו כל החבר'ה (שיר של איזי).

**כל החבר'ה** הוא סינגל הבכורה של להקת הרוק הישראלית מוניקה סקס אשר יצא לאור ב-1 בפברואר 1995 כחלק מאלבום הבכורה שלהם, *פצעים ונשיקות* על ידי חברת התקליטים הד ארצי.

השיר עוסק באונס קבוצתי שחוותה נערה תוך שהוא מבקר את תגובת הסובבים כלפיה, את הרופאים העוסקים רק בדאגה מההיריון הלא מתוכנן ולא במצבה הנפשי של הנערה, את השופט בעקבות האשמת הקורבן, ואת מערכת המשפט בכלליות על היצמדות לחוק היבש, ומתאר את האנסים ככאלו הנמצאים במרכז המעגל החברתי הישראלי: "הם מהסוג שהלך לקרבי, הם מהסוג שמרים את הדגל בטקסים בבית ספר ובתנועה".

רקע וכתיבה
----------

השיר נכתב על ידי יהלי סובול, סולן להקת הרוק הישראלית מוניקה סקס, בעקבות פרשת אונס קבוצתי מתוקשרת. סובול תיאר לימים את תהליך כתיבת השיר:

> 
> קניתי עיתון, קראתי את הסיפור שהרגיז אותי וזעזע אותי. השיר נכתב מהר מאוד. לא עבדתי עליו זמן ארוך. הוא היה תגובה ספונטנית.. זה היה בהחלט מקרה חריג, של חבר'ה חזקים שניצלו בחורה חלשה.
> 
> 
> 
> — בועז כהן, ‏בועז כהן חזר יחד עם מוניקה סקס לתור הזהב של המוזיקה הישראלית, באתר מעריב אונליין, 1 בפברואר 2015
> 

השיר יצא לאור ב-1 בפברואר 1995 כחלק מאלבום הבכורה של הלהקה, *פצעים ונשיקות* על ידי חברת התקליטים הד ארצי. בתודעה הציבורית בישראל נעשה הקשר בין השיר לפרשת האונס בשמרת, בעוד הדבר הוכחש על ידי יהלי סובול אך ציין כי מילות השיר מתאימות גם למקרה זה.

ביצועים
-------

במשך שנים נמנע יהלי סובול לבצע את השיר בהופעות, אך בעשור השני של המאה העשרים ואחת חזרה הלהקה לבצעו בהופעות וברדיו. סובול התבטא על כך בראיון:

> 
> היו תקופות ארוכות שלא התחשק לי לעשות אותו. בזמן האחרון אני נהנה לשיר שורות שעשויות להרגיז מישהו, לטלטל אותו, אז חזרתי אליו. המיינסטרים נהיה פה כל כך חנפני, שאני נהנה לשיר אותו.
> 
> 
> 
> — בועז כהן, ‏בועז כהן חזר יחד עם מוניקה סקס לתור הזהב של המוזיקה הישראלית, באתר מעריב אונליין, 1 בפברואר 2015
> 

בשנת 2001 ביצעה הלהקה את השיר במופע שהתקיים באולפני גלי צה"ל, ובשנת 2015, ביצעה אותו ברדיו תל אביב לרגל ציון 20 שנה לצאת השיר והאלבום. ב-20 בספטמבר 2011 בוצע גרסת כיסוי לשיר על ידי המוזיקאית הישראלית מאיה בלזיצמן.

קבלת השיר
---------

גם שני עשורים לאחר שהוקלט לראשונה הוא עדיין ממשיך לעורר דיון.

בועז כהן ממעריב תיאר את השיר ככזה ש"חונק את הגרון מזעם וכאב", ו"כמוהו לא נכתב מעולם שיר רוק עברי שלוקח סוגיה משפטית כנקודת משען". הוא כתב כי המרירות הצינית, המפוכחת והארסית של השיר מנטרלת את הזעם האפשרי ומותירה תמונת מצב חדה, ברורה וקרה. וציין כי יש מעט מאוד שירי רוק בעברית שאפשר להגדיר אותם כשירים חשובים כמו זה.

שגיא בן נון מאתר וואלה! כתב כי זהו שיר רוק חשוב וציין כי הוא נותר רלוונטי. חלי טל שלם מאתר פוליטיקלי קוראת כתבה כי זהו שיר ביקורתי שחושף את המוסכמות החברתיות של אותה התקופה, לפיהן, העובדה שקרבן האונס לא הייתה בתולה, היוותה עילה מוסרית להקלה בעונש התוקפים. לבנת בן-חמו מגלי צה"ל תיארה אותו כשיר חשוב שממחיש את היכולת של המוזיקה לבטא את מה שקשה לבטא בטקסט רגיל.

ראו גם
------

* כשאת אומרת לא

קישורים חיצוניים
----------------

* מידע על היצירה "כל החבר'ה" באתר מיוזיק בריינז
* סרטון השיר "כל החבר'ה" באתר יוטיוב
* מילות השיר "כל החבר'ה" באתר שירונט

הערות שוליים
------------

1. 1 2 3 4  בועז כהן, ‏בועז כהן חזר יחד עם מוניקה סקס לתור הזהב של המוזיקה הישראלית, באתר מעריב אונליין, 1 בפברואר 2015
2. ↑  יעל סלומון, השיר במשפט והמשפט בשיר, **לשכת עורכי הדין**, 2009
3. ↑  דודי פטימר, ‏יהלי סובול בראיון מיוחד: "באיזשהו מקום יותר קל לי יותר בלהקה מאשר לבד", באתר מעריב אונליין, 31 באוקטובר 2022
4. ↑  דודי פטימר, ‏"לא יצא לי טייק, אז זרקתי את הגיטרה": פיטר רוט חושף סודות, באתר מעריב אונליין, 23 באפריל 2017
5. ↑  *מוניקה סקס - כל החבר'ה* (באנגלית), נבדק ב-2023-05-08
6. 1 2  שגיא בן נון‏, פיטר רוט: "יש בישראל הידרדרות מוסרית וחברתית", באתר וואלה!‏, 24 באוגוסט 2020
7. 1 2  משיר השכונה עד קאקדילה: יש שינוי בתרבות האונס והשירה? | פוליטיקלי קוראת, באתר פוליטיקלי קוראת, ‏2022
8. 1 2  גלי צה"ל, הדברים של לבנת בן חמו הבוקר בשידור. לקרוא ולשמור... "החוק היבש לא נרטב אף פעם, אפילו לא מדמעה של ילדה", באתר פייסבוק, ‏21 באוגוסט 2020
9. ↑  עכשיו 14 אקטואליה וחדשות, יעל גרימברג, קורבן האונס הקבוצתי בשמרת בשנת 1988 הלכה לעולמה, באתר עכשיו 14, 7 במאי 2023
10. ↑  עידן אבני, הלכה לעולמה קורבן האונס בקיבוץ שמרת, באתר ישראל היום, 7 במאי 2023
11. ↑  "כל החבר'ה לא נכתב על האונס בשמרת, אלא על מקרה אחר": הסודות מאחורי השירים של מוניקה סקס, באתר ynet, 4 במרץ 2022
12. ↑  סטריאו ומונו, סטריאו ומונו, אתר הדיסקוגרפיה של המוסיקה הישראלית
13. ↑   מוניקה סקס - כל החבר'ה - רדיו תל אביב 102FM, סרטון בערוץ "radio102fm", באתר יוטיוב (אורך: 04:13)
14. ↑   מאיה בלזיצמן בתמונע - כל החבר'ה, סרטון בערוץ "יובל אראל", באתר יוטיוב (אורך: 05:02)
15. ↑   כל החבר'ה, סרטון בערוץ "Maya Belsitzman & Matan Ephrat - Topic", באתר יוטיוב (אורך: 05:24)
16. ↑  לבנת בן-חמו, הבוקר בשידור אמרתי כמה דברים מהלב ויצא שהן נגעו בהרבה אנשים, אז ביקשו ממני בגלגלצ להעלות אותם על הכתב. באתר אינסטגרם, ‏21 באוגוסט 2020

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 4f6a9b5f-f38e-4197-a436-ecde6280e794

 |